เอริกา วีกมัน

เอริกา ซูซันนา วีกมัน (เกิด 20 กุมภาพันธ์ ค.ศ. 1993) เป็นนักร้องและผู้ประพันธ์เพลงชาวฟินแลนด์ วีกมันเริ่มต้นอาชีพนักร้องแทงโก้สไตล์ฟินแลนด์ และได้รับการยอมรับเป็นครั้งแรกหลังจากชนะรางวัล "ตังโกมาร์กินัต" เมื่อ ค.ศ. 2016 ต่อมาเธอได้รับความสนใจจากทั่วประเทศมากขึ้นหลังจากปล่อยซิงเกิล "ชิชโชลีนา" ในปี 2020 ซึ่งกลายเป็นเพลงฮิตติดชาร์ตห้าอันดับแรกในฟินแลนด์ และอัลบั้มเปิดตัวของเธอออกจำหน่ายในปีถัดมา และขึ้นถึงอันดับหนึ่งในฟินแลนด์ วีกมันเป็นตัวแทนของฟินแลนด์ในการประกวดเพลงยูโรวิชันปี 2025 ด้วยเพลง "อิชค็อมเมอ"
ชีวิตช่วงต้น.
วีกมันเกิดเมื่อวันที่ 20 กุมภาพันธ์ ค.ศ. 1993 ในตัมเปเร เธอใช้ชีวิตวัยเยาว์ที่เล็มปาลาและโปรี แม่ของเธอเป็นนักร้องที่ขับร้องเพลงแทงโก้ฟินแลนด์และเข้าแข่งขันในตังโกมาร์กินัต เธอมีน้องสาวชื่อ เจนนิกา ซึ่งเป็นนักร้องด้วย วีกมันเริ่มร้องเพลงตั้งแต่เป็นวัยรุ่น และชนะการแข่งขันแทงโก้รุ่นจูเนียร์ประเภทหญิงในปี 2551 ต่อมาเธอได้เข้าร่วมการแข่งขันตัมเปเรสปริงบอร์ดในปี 2010 ด้วย
วีกมันเข้าเรียนที่โรงเรียนสหศึกษาตัมเปเรและสำเร็จการศึกษาระดับมัธยมศึกษา ในปี 2013 ในระดับอุดมศึกษา เธอได้เข้าศึกษาการร้องเพลงป็อปแจ๊สที่วิทยาลัยดนตรีปิร์กันมา
การเป็นศิลปิน.
ค.ศ. 2013–2019: การเต้นแทงโก้และ "ตังโกมาร์กินัต 2016".
วีกมันเริ่มต้นอาชีพนักแสดงมืออาชีพในปี 2013 หลังจากที่เธอได้รับคัดเลือกให้เป็นผู้เข้าแข่งขันในรายการไอดอลส์ ฟินแลนด์ ฤดูกาลที่ 7 เธอได้รับคัดเลือกให้เป็นหนึ่งในผู้เข้ารอบสุดท้าย 12 คน ก่อนที่จะตกรอบในตอนที่ออกอากาศเมื่อวันที่ 7 พฤศจิกายน ค.ศ. 2013 โดยได้อันดับที่ 9 ต่อมาเธอได้กลับมาเป็นผู้เข้ารอบไวลด์การ์ดในตอนวันที่ 28 พฤศจิกายน แต่ได้ตกรอบอีกครั้งในสัปดาห์นั้น และได้อันดับที่ 7 ในที่สุด
หลังจากออกจากรายการ "ไอดอลส์" วีกมันก็สร้างชื่อให้กับตัวเองด้วยการเป็นนักร้องแทงโก้สัญชาติฟินแลนด์ เธอเข้าแข่งขันในรายการตังโกมาร์กินัตในปี 2015 และคว้าอันดับสองมาได้ ต่อมาในปีถัดมา วีกมันกลับมาแข่งขันอีกครั้งและคว้าชัยชนะมาได้ ทำให้เธอได้รับตำแหน่งราชินีแทงโก้แห่งฟินแลนด์ประจำปี 2016 ภายหลังการแข่งขัน วีกมันได้เซ็นสัญญากับโซนี่มิวสิกและปล่อยซิงเกิลแรกกับค่ายเพลงชื่อว่า "เอ็ตเตเมเอลิมาฮุกกาน" ในปี 2017 โดยในเพลงนี้ วีกัมนได้ทดลองดนตรีแนวอิเล็กโทรป็อปมากขึ้น
ค.ศ. 2020–ปัจจุบัน: "ชิชโชลีนา" ความสำเร็จหลัก และการประกวดเพลงยูโรวิชัน.
ในปี 2020 วีกมันได้เซ็นสัญญากับวอร์เนอร์มิวสิก ฟินแลนด์ และอือเล สถานีโทรทัศน์แห่งชาติฟินแลนด์ ได้ยืนยันการเข้าร่วมของวีกมันในอูเด็นมูซีกินกิลไปลู 2020 การประกวดเพลงระดับชาติเพื่อคัดเลือกตัวแทนประเทศฟินแลนด์สำหรับการประกวดเพลงยูโรวิชันปี 2020 ด้วยเพลง "ชิชโชลีนา" ซึ่งเธอประพันธ์ขึ้นเพื่อรำลึกถึงอิโลนา สตอลเลอร์ นักแสดงภาพยนตร์ลามกชาวฮังการี-อิตาลี ซึ่งมีชื่อในวงการ "ชิชโชลีนา" วีกมันเข้าแข่งขันรอบชิงชนะเลิศเมื่อวันที่ 7 มีนาคม ค.ศ. 2020 ที่ตัมเปเร ซึ่งเธอได้อันดับที่สอง เธอได้รับคะแนนเสียงมากที่สุดจากสาธารณชน แต่คณะกรรมการให้คะแนนเธอเป็นอันดับสามเท่านั้น แม้จะได้เพียงอันดับที่สอง แต่เพลงนี้ก็ติดกระแสในฟินแลนด์ จนเป็นซิงเกิลที่ติดห้าอันดับเพลงของประเทศเป็นครั้งแรกของเธอ หลังจากประสบความสำเร็จกับเพลง "ชิชโชลีนา" วีกมันก็ได้ออกซิงเกิล "ซึนติสเต็นเปอตา" ซึ่งกลายเป็นเพลงฮิตอันดับห้าเพลงที่สองของเธอ และต่อมาก็กลายเป็นเพลงฮิตอันดับหนึ่งทางวิทยุเพลงแรกของเธออีกด้วย นอกจากนี้ ในปี 2020 วีกมันยังได้อันดับที่สามในฤดูกาลแรกของรายการ "Masked Singer Suomi" โดยแข่งขันในนาม "เดอะวาส์ป"
วีกมันเปิดตัวอัลบั้มแรกของเธอที่มีชื่อว่า "เอริกา วีกมัน" ในเดือนสิงหาคม ค.ศ. 2021 ซึ่งอัลบั้มนี้ขึ้นถึงอันดับหนึ่งในฟินแลนด์ และกลายเป็นอัลบั้มแรกของวีกมันที่ขึ้นถึงอันดับหนึ่ง ในเดือนพฤษภาคม ค.ศ. 2022 มีการประกาศว่าวีกมันจะปรากฏตัวในฤดูกาลที่ 13 ของ "วายน์เอลามา"
ในปี 2025 อือเลได้ยืนยันการเข้าร่วมของวีกมันในอูเด็นมูซีกินกิลไปลู 2025 ด้วยเพลง "อิชค็อมเมอ" ซึ่งเธอได้ชนะการแข่งขันและได้สิทธิในการเป็นตัวแทนของฟินแลนด์ในการประกวดเพลงยูโรวิชันปี 2025
ชีวิตส่วนตัว.
ตั้งแต่ปี 2016 จนถึงปี 2020 วีกมันคบหาดูใจกับแดนนี นักร้องชาวฟินแลนด์ ความสัมพันธ์นี้ก่อให้เกิดความขัดแย้งเนื่องจากอายุของทั้งคู่ โดยแดนนีมีอายุมากกว่าวีกมัน 50 ปี พวกเขาอาศัยอยู่ด้วยกันในกิร์กโกนุมมิก่อนที่จะเลิกร้างกัน
วีกมันได้เปิดเผยว่าตนเองรักร่วมสองเพศเมื่อปี 2020